

VLADA REPUBLIKE HRVATSKE

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede, šumarstva i ribarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Izmjena i dopuna Programa potpore za izostanak prihoda od svinjogojske proizvodnje zbog mjera suzbijanja afričke svinjske kuge |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi („Narodne novine“, br. 118/18., 42/20., 127/20. - Odluka Ustavnog suda Republike Hrvatske, 52/21. i 152/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_2024. donijela

**O D L U K U**

**o donošenju** **Izmjena i dopuna Programa potpore za izostanak prihoda od svinjogojske proizvodnje zbog mjera suzbijanja afričke svinjske kuge**

**I.**

Donose se Izmjene i dopune Programa potpore za izostanak prihoda od svinjogojske proizvodnje zbog mjera suzbijanja afričke svinjske kuge, u tekstu koji je Vladi Republike Hrvatske dostavilo Ministarstvo poljoprivrede, šumarstva i ribarstva aktom, KLASA: 404-01/23-01/99, URBROJ: 525-13/862-24-16, od 10. prosinca 2024.

**II.**

Financijska sredstva za provedbu Izmjena i dopuna Programa iz točke I. ove Odluke iznose 1.280.000,00 eura. Iznos od 280.000,00 eura osiguran je u 2024. godini Izmjenama i dopunama Državnom proračunu Republike Hrvatske za 2024. godinu i projekcijama za 2025. i 2026. godinu , dok je iznos od 1.000.000,00 eura osiguran u Državnom proračunu Republike Hrvatske za 2025. godinu i projekcijama za 2026. i 2027. godinu, unutar razdjela 060 Ministarstva poljoprivrede, šumarstva i ribarstva, u okviru Aktivnosti T820072 Izvanredne mjere pomoći u poljoprivredi.

**III.**

Zadužuje se Ministarstvo poljoprivrede, šumarstva i ribarstva da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede, šumarstva i ribarstva da na svojim mrežnim stranicama objavi Izmjene i dopune Programa iz točke I. ove Odluke.

**V.**

Ova Odluka stupa na snagu danom donošenja.

KLASA:

URBROJ:

Zagreb,PREDSJEDNIK

mr. sc. Andrej Plenković

# OBRAZLOŽENJE

Program potpore za izostanak prihoda od svinjogojske proizvodnje zbog mjera suzbijanja afričke svinjske kuge donesen je Odlukom Vlade Republike Hrvatske, klasa: 022-03/24-04/52, urbroj: 50301-05/14-24-2, od 8. veljače 2024.

Potpora iz Programa dodjeljuje se u skladu s Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013.).

Cilj Programa je dodjela potpore za izostanak prihoda zbog nemogućnosti bavljenja svinjogojskom proizvodnjom uslijed naređenih mjera koje su na snazi zbog kontrole i suzbijanja afričke svinjske kuge sukladno relevantnim regulativama i mjerama kontrole bolesti, odnosno nemogućnosti držanja svinja. Proizvođači svinja na čijem objektu nije moguće držati svinje ne mogu ostvarivati prihod od svinjogojske proizvodnje.

Izmjenama i dopunama Programa omogućava se nastavak provedbe potpore i u 2025. godini za gospodarstva kojima nije isteklo razdoblje prihvatljivosti od 365 dana i koja još uvijek nisu ishodila rješenje o dozvoli dopreme svinja na gospodarstvo, odnosno nisu u mogućnosti držati svinje nakon 1. studenog 2024. godine. Sukladno tome osiguravaju se potrebna sredstva za nastavak provedbe u 2025. godini, ali i omogućava potpora za gospodarstva koja su sukladna biosigurnosnim uvjetima držanja svinja, a pogođena su pojavom afričke svinjske kuge nakon 31. prosinca 2023.

Dodatno, temeljem analiza dostavljenim od strane Agencije za plaćanja u poljoprivredi, ribarstvu i ruralnom razvoju o dosadašnjoj provedbi mjere razvidno je kako zbog velikog interesa pogođenih gospodarstava planirana sredstva u 2024. godini neće biti dostatna.

Iz Programa su provedene isplate u iznosu od 2.054.829,24 eura prihvatljivim korisnicima potpore. Za provedbu posljednjih planiranih isplata u 2024. godini, sukladno Popisu prihvatljivih korisnika pripremljenom od strane Agencije za plaćanja u poljoprivredi, ribarstvu i ruralnom razvoju za razdoblje nemogućnosti držanja svinja do 1. studenog 2024. godine, potrebno je osigurati dodatna sredstva u iznosu od 280.000,00 eura kako bi se omogućila isplata potpore.

Ukupna financijska sredstva za provedbu iznose 3.780.000,00 eura. Iznos od 2.780.000,00 eura osiguran je u Državnom proračunu Republike Hrvatske za 2024. godinu i projekcijama za 2025. i 2026. godinu u okviru Financijskog plana Ministarstva poljoprivrede za 2024. godinu, dok je preostali iznos od 1.000.000,00 eura osiguran u Državnom proračunu Republike Hrvatske za 2025. godinu, u okviru aktivnosti T820072 Izvanredne mjere pomoći u poljoprivredi, izvor financiranja 11.